Vriendin in hegtenis geneem | Netwerk24
Vriendin in hegtenis geneem
Die Strand-polisie ondersoek 'n saak van moord nadat 'n voorval van huishoudelike geweld die lewe van 'n man geëis het.
Die 43-jarige man van Gustrouw is deur sy vriendin in die bors gesteek. Hy het aan sy wond beswyk.
Volgens 'n polisiewoordvoerder het die voorval Maandagmiddag (2 Julie) plaasgevind. Die voorval is glo voorafgegaan deur 'n woordewisseling wat in 'n bakleiery ontaard het. Die vriendin (34) het in die stryery haar kêrel met 'n skerp voorwerp in die linkerkant van die bors gesteek.
"Die gewonde man is omstreeks 15:00 deur paramedici wat op die voorval gereageer het na die hospitaal vervoer. Hy is om 17:40 in die hospitaal oorlede," het die polisiewoordvoerder gesê.
Die vriendin is deur die polisie vir moord in hegtenis geneem.
Volgens die oorledene se oom het die paartjie vroeër die dag saamgekuier en 'n stryery het ontstaan nadat hulle teruggekeer het na hul tuiste.
"Hulle was jare lank in 'n verhouding en het al sowat agt jaar saamgebly. Die tweetjies het gereeld gestry, soveel so dat die bure al gekla het. Hy was al verskeie kere in die hospitaal ná sy hom gesteek het. Hierdie keer het hy dit nie gemaak nie," het die oom bygesê.
Die omstandighede wat tot die stryery gelei het, is steeds onbekend. Die vriendin gaan moontlik binnekort 'n bekentenis aan die polisie maak.